Leiðtogi Talíbana segir að þeir hafi unnið stríðið í Afganistan og Bandaríkin hafi tapað. Bandaríkin og Nato hafa tilkynnt að herlið þeirra fari frá Afganistan á næstu mánuðum.
Utanríkis- og varnarmálaráðherrar allra 30 aðildarríkja Atlantshafsbandalagsins samþykktu í gær að draga allt herlið sitt frá Afganistan. Ákvörðunin var tekin í framhaldi af tilkynningu Joes Bidens, Bandaríkjaforseta, um að hann ætlaði að hefja brottflutning bandarískra hermanna frá Afganistan 1. maí og ljúka honum í síðasta lagi 11. september, réttum 20 árum eftir árásina á Tvíburaturnana í New York. Fréttamenn BBC í Afganistan ræddu við Haji Hekmat, leiðtoga Talíbana í Balkh-héraði. Hann sagði að Talíbanar hefðu unnið stríðið og Bandaríkin tapað. Margir óttast að Talíbanir sæti færis og reyni að ná völdum aftur í landinu þegar herlið Vesturlanda hverfa frá. Frá því að Bandaríkin og Talíbanar undirrituðu friðarsamkomulag í lok febrúar í fyrra hafa Talíbanar dregið úr árásum á erlend herlið en haldið áfram í átökum við afgönsk stjórnvöld. Að því er fram kemur í frétt BBC virðist Haji Hekmat hafa verið mikið í mun um að sýna fréttamönnum jákvæða mynd af hreyfingunni, til dæmis með heimsókn í skóla þar sem stúlkur voru við nám. Þegar Talíbanar voru við völd frá 1996 til 2001 máttu stúlkur ekki ganga í skóla og konur máttu ekki vinna úti. Um 100.000 bandarískir hermenn voru í Afganistan þegar mest lét. Í dag eru þar um 10.000 erlendir hermenn frá 36 löndum. Á fundi með fréttamönnum í Danmörku í gær tilkynntu Jeppe Kofod utanríkisráðherra og Trine Bramsen að Danir hygðust kalla heim sitt herlið sem er í Afganistan, bæði á vegum Nato og annað herlið. Bramsen upplýsti að dönsku hermennirnir í Afganistan væru nú 135 talsins.
Talibanar segjast hafa unnið stríðið í Afganistan. Margir óttast að þeir nái aftur völdum eftir að Bandaríkin og Nato tilkynntu um brottför hermanna frá landinu. 